b'\n_START_ARTICLE_\nVietnamizacija konflikta\n_START_PARAGRAPH_\nVietnamizacija ozna\xc4\x8duje doktrino ameri\xc5\xa1kega predsednika Richarda Nixona iz \xc4\x8dasa vietnamske vojne, po kateri bi se ameri\xc5\xa1ke sile postopno umikale iz Vietnama, obrambo Ju\xc5\xbenega Vietnama pa bi prepustili Vietnamcem. Obenem bi Ju\xc5\xbenemu Vietnamu po\xc5\xa1iljali moderno oro\xc5\xbeje, opremo, svetovalce in denarno pomo\xc4\x8d, s \xc4\x8dimer bi nadomestili odhod svojih vojakov._NEWLINE_Prvi ameri\xc5\xa1ki vojaki so iz Vietnama za\xc4\x8deli odhajati konecc leta 1969, predstavljena je bila tudi mo\xc5\xbenost popolnega umika do leta 1973. Ju\xc5\xbenovietnamske sile, okrepljene z ameri\xc5\xa1kim oro\xc5\xbejem in opremo, so leta 1971 izvedle napade na severnovietnamsko zaledje v Kambod\xc5\xbei in Laosu, pri \xc4\x8demer so naletele na mo\xc4\x8dan odpor in utrpele velike izgube. Zaradi tega je precej strokovnjakov mo\xc4\x8dno podvomilo v obrambno sposobnost Ju\xc5\xbenega Vietnama, vendar se je ameri\xc5\xa1ki umik vseeno nadaljeval._NEWLINE_Po pogajanjih v Parizu je bila dogovorjena prekinitev ognja, kjer so se Ameri\xc4\x8dani zavezali za prekinitev voja\xc5\xa1kih akcij, prenehanje pomo\xc4\x8di Ju\xc5\xbenemu Vietnamu in postopen umik svojih sil iz Ju\xc5\xbenega Vietnama. Odhod Ameri\xc4\x8danov je tako pomenil tudi konec vietnamizacije.'